Γκουντβάρα Σις Γκανζ Σαχίμπ

Ο **Γκουντβάρα Σις Γκανζ Σαχίμπ** είναι ένας από τους εννέα ιστορικούς γκουντβάρας που βρίσκονται στο Δελχί. Κατασκευάστηκε για πρώτη φορά το 1793 από τον Μπάγκχελ Σινγκ, με σκοπό να τιμήσει την τοποθεσία όπου μαρτύρησε ο ένατος Σιχ-Γκουρού, Γκουρού Τεγκ Μπαχαντούρ. Βρίσκεται στην αγορά Τσαντόνι Τσοκ στην παλαιά πόλη του Δελχί, στο σημείο όπου ο Γκουρού Τεγκ Μπαχαντούρ αποκεφαλίστηκε υπό τις διαταγές του Αυτοκράτορα των Μουγκάλ, Αορανζέμπ, στις 11 Νοεμβρίου 1675. Ο λόγος της εκτέλεσής του ήταν επειδή διαμαρτυρήθηκε ενάντια στον βίαιο εξαναγκασμό των Κασμίρι Πάντιτς να ασπαστούν το Ισλάμ, κάτι το οποίο αρνήθηκε και ο ίδιος να κάνει παραμένοντας πιστός στον Σιχισμό.

## Ιστορία
Ο ένατος Γκουρού του Σιχισμού, Γκουρού Τεγκ Μπαχαντούρ, αποκεφαλίστηκε στο σημείο όπου βρίσκεται σήμερα ο γκουντβάρα, στις 11 Νοεμβρίου 1675 υπό τις διαταγές του Αυτοκράτορα των Μουγκάλ, Αοραντζέμπ, όταν ο Γκουρού διαμαρτυρήθηκε ενάντια στον βίαιο εξαναγκασμό των Κασμίρι Πάντιτς να ασπαστούν το Ισλάμ. Ωστόσο, πριν το σώμα του εκτεθεί δημοσίως, ένας από τους ακολούθους του, ο Λάχι Σαχ Βαντζάρα, το έκλεψε κατά τη διάρκεια της νύχτας και στη συνέχεια το αποτέφρωσε στο σπίτι του. Σήμερα, στο σημείο του σπιτιού του είναι χτισμένος ο Γκουντβάρα Ρακάμπ Γκανζ Σαχίμπ. 

Ο κορμός του δέντρου κάτω από το οποίο έγινε ο αποκεφαλισμός του Γκουρου, καθώς και το πηγάδι το οποίο χρησιμοποίησε κατά τη διάρκεια της φυλάκισής του για να κάνει μπάνιο, διατηρούνται μέσα στο μαυσωλείο του ναού. Επίσης, δίπλα στον γκουντβάρα, βρίσκεται ο αστυνομικός σταθμός όπου ο Γκουρού φυλακίστηκε και οι βοηθοί του βασανίστηκαν. Κοντά στον σταθμό, βρίσκεται η αγορά Τσαντόνι Τσοκ.

Στις 11 Μαρτίου 1783, ο Σιχ στρατιωτικός ηγέτης Μπάγκχελ Σινγκ (1730–1802), εισέβαλε στο Δελχί με τον στρατό του και κατέλαβε το Diwan-i-Am μέσα στο Κόκκινο Οχυρό. Ο Μουγκάλ Αυτοκράτορας, Σαχ Αλάμ Β΄, επήλθε σε συμφωνία μαζί του επιτρέποντάς του να οικοδομήσει γκουντβάρας σε Σιχ ιστορικές τοποθεσίες της πόλης, καθώς επίσης και να λαμβάνει το 37.5% όλων των ειδικών φόρων κατανάλωσης της πρωτεύουσας. Ο Γκουντβάρα Σις Γκανζ Σαχίμπ ήταν ένας από τους γκουντβάρας που χτίστηκαν από τον Μπάγκχελ Σινγκ μέσα σε διάστημα οκτώ μηνών, από τον Απρίλιο μέχρι τον Νοέμβριο του 1783. Ωστόσο, λόγω του ασταθούς πολιτικού κλίματος που επικρατούσε τον επόμενο αιώνα, ο ναός εναλλασσόταν μεταξύ γκουντβάρα και τζαμιού κάνοντας τον σημείο αμφισβήτησης ανάμεσα στις κοινότητες, κάτι που οδήγησε σε έναν δικαστικό αγώνα. Τελικά, μετά από παρατεταμένη απολίνωση, κατά την περίοδο της κυριαρχίας των Βρετανικών Ινδιών, το Δημοτικό Συμβούλιο εξέδωσε απόφαση υπέρ των Σιχ και η σημερινή δομή του γκουντβάρα ολοκληρώθηκε το 1930. Η επιχρύσωση των τρούλων προστέθηκε στα επόμενα χρόνια. Το 2000 περίπου, ο αστυνομικός σταθμός πέρασε στα χέρια της Επιτροπής Διαχείρισης των Σιχ Γκουντβάρα στο Δελχί.

Το αποκομμένο κεφάλι («Σις» στα Χίντι ή στα Παντζάμπι) του Γκουρού Τεγκ Μπαχαντούρ, μεταφέρθηκε στην πόλη Αναντπούρ Σαχίμπ από τον Μπάι Τζάιτα, έναν άλλον ακόλουθο του Γκουρού. Ένας δεύτερος ναός με το ίδιο όνομα, Γκουντβάρα Σις Γκανζ, στην πόλη Αναντπούρ Σαχίμπ στο Παντζάμπ, σηματοδοτεί την τοποθεσία όπου, τον Νοέμβριο του 1675, ο Μπάι Τζάιτα αποτέφρωσε το κεφάλι του μάρτυρα Γκουρού Τεγκ Μπαχαντούρ, αψηφώντας τις αυτοκρατορικές αρχές των Μουγκάλ.

## Γκαλερί

File:Gurdwara sis ganj.jpg|Ο Γκουντβάρα Σις Γκανζ Σαχίμπ όπως φαίνεται από την αγορά Τσαντόνι Τσοκ
File:Gurudwara Sheesh Ganj Sahib - 6.jpg|Εξωτερική όψη του Γκουντβάρα Σις Γκανζ Σαχίμπ
File:Gurudwara Sheesh Ganj Sahib - Gate.jpg|Η πύλη της εισόδου του Γκουντβάρα Σις Γκανζ Σαχίμπ
File:India - Delhi Sikh Temple - 5758.jpg|Η κεντρική αίθουσα προσευχής του Γκουντβάρα Σις Γκανζ Σαχίμπ από ψηλά
File:Interior-view-Gurudwara-Sis-Ganj-Sahib-Night-View.jpg|Η μπροστινή όψη του εσωτερικού της κεντρικής αίθουσας προσευχής του Γκουντβάρα Σις Γκανζ Σαχίμπ
File:A family volunteering at a Gurdwara langar, Sikhism in India.jpg|Μια οικογένεια προσφέρει τη βοήθειά της εθελοντικά στην λάνγκαρ του Γκουντβάρα Σις Γκανζ Σαχίμπ
File:The memorial of the Sikh Guru Teg Bahadur opposite to Gurudwara Sis Ganj Sahib, Chandni Chowk, Delhi.JPG|Μνημείο αφιερωμένο στον Γκουρού Τεγκ Μπαχαντούρ, απέναντι από τον Γκουντβάρα Σις Γκανζ Σαχίμπ, στην αγορά Τσάντονι Τσοκ


## Δείτε επίσης
*Χρυσός Ναός
*Σιχισμός
*Γκουντβάρα  Ρακάμπ Γκανζ Σαχίμπ

## Παραπομπές


## Εξωτερικοί σύνδεσμοι

* Γκουντβάρα Σις Γκανζ Σαχίμπ
* Γκουντβάρα Σις Γκανζ Σαχίμπ στη Wikimapia

Κατηγορία:Γκουντβάρα (Ιερός ναός) του Σιχισμού
Κατηγορία:Κτίρια και κατασκευές στην Ινδία
Κατηγορία:Δελχί